b'\n_START_ARTICLE_\nProteiinisynteesi\n_START_PARAGRAPH_\nProteiinisynteesi on biologinen prosessi, jolla solu valmistaa amino\xc2\xadhapoista proteiineja. Sen perustana on geenin em\xc3\xa4sj\xc3\xa4rjestys, joka transkription ja translaation sek\xc3\xa4 mahdollisen lis\xc3\xa4muokkauksen kautta tuottaa toimivan proteiinin. Solujen proteiinisynteesi tapahtuu ribosomien avulla.\n_START_SECTION_\nTranslaation j\xc3\xa4lkeen\n_START_PARAGRAPH_\nTranslaation j\xc3\xa4lkeen proteiini ei yleens\xc3\xa4 ole viel\xc3\xa4 sellaisenaan toimintakelpoinen. Polypeptidiketju on alkanut jo translaation aikana kierty\xc3\xa4 proteiinin toiminnan kannalta ratkaisevaan sekundaari- ja tertiaarirakenteeseen. Toiset proteiinit, ns. kaitsijaproteiinit, voivat auttaa t\xc3\xa4ss\xc3\xa4._NEWLINE_Muita mahdollisia muutoksia valmistuvaan proteiiniin ovat esimerkiksi rikkisiltojen muodostuminen ketjun aminohappojen v\xc3\xa4lille, hiilihydraatti-, lipidi- tai fosfaattiosien liitt\xc3\xa4minen, muutaman aminohapon poisto tai jopa ketjun entsymaattinen katkaisu (kuten insuliini-hormonin muodostuksessa)._NEWLINE_Proteiinin jatkok\xc3\xa4sittely jatkuu viel\xc3\xa4 solulimakalvostossa ja Golgin laitteessa. Proteiini saavuttaa lopullisen muotonsa. Ja mik\xc3\xa4li solu ei tarvitse sit\xc3\xa4 itse, solu pakkaa sen kalvorakkulaan ja antaa sen eksosytoosin kautta toisille soluille.\n_START_SECTION_\nBakteerien proteiinisynteesiss\xc3\xa4 mukana olevia molekyylej\xc3\xa4\n_START_PARAGRAPH_\nBakteerien proteiinisynteesin k\xc3\xa4ynnistymiseen tarvitaan ribosomi sek\xc3\xa4 F-metyylin siirt\xc3\xa4j\xc3\xa4-RNA, Mg\xc2\xb2\xe2\x81\xba -ioneja sek\xc3\xa4 proteiinitekij\xc3\xa4t F1, F2 ja F3. L\xc3\xa4hetti-RNA liittyy 30S-alayksikk\xc3\xb6\xc3\xb6n. Tarvitaan my\xc3\xb6s GTP:t\xc3\xa4, ja F2 on GTP-aasi. Proteiinisynteesin etenemiseen tarvitaan sek\xc3\xa4 Tu ett\xc3\xa4 Ts, jotka vastaavat eukaryoottien transferaasi I:t. S-alayksik\xc3\xb6ss\xc3\xa4 on peptidyylitransferaasi, joka synnytt\xc3\xa4\xc3\xa4 peptidisidoksen. G-faktori irrottaa siirt\xc3\xa4j\xc3\xa4-RNA:n, kun peptidisidos on syntynyt. Siin\xc3\xa4 on vapaita tioliryhmi\xc3\xa4, sen molekyylipaino on 80\xc2\xa0000 ja se vastaa eukaryoottien transfereeasi II:ta.'